ai4bharat/Pralekha huggingface dataset:
ऊर्जा मंत्रालय
केंद्रीय सार्वजनिक क्षेञ अंतर्गत अर्थात CPSI च्या राष्ट्रीय औष्णीक उर्जा महामंडळ अर्थात NTPC ची सर्व 45 रुग्णालये/आरोग्य केंद्रे कोविड-19 रुग्णांच्या उपचारासाठी सज्ज
168 विलगीकरण खाटा तयार; अजून 122 उपलब्ध करुन देण्यासाठी जोरदार तयारी
नवी दिल्ली, 16 एप्रिल 2020
केंद्रीय उर्जा आणि नवीकरणीय उर्जा मंत्री आर.के.सिंग यांनी केलेल्या आवाहनाला प्रतिसाद देत एनटीपीसी  वीजपुरवठ्यात खंड न पडू देण्यासोबतच त्यांच्या सुविधा आणि सीएसआर निधीच्या योग्य उपयोजनाद्वारे कोविड-19 प्रकोपाविरुद्धच्य़ा लढ्यात आपला वाटा उचलत आहे.
एनटीपीसीने त्यांची 45 रुग्णालये/आरोग्यकेंद्रे विलगीकरण सुविधा पुरवण्यासाठी दिली आहेत, तसेच COVID-19च्या केसेस योग्य पद्धतीने हाताळण्यासाठी विलगीकरण सुविधा आणि वैद्यकिय कर्मचाऱ्यांना योग्य उपकरणांचा पुरवठा केला आहे. रुग्णालये आणि आरोग्य केंद्रांमध्ये मिळून प्राणवायू पुरवठ्याच्या सुविधेसह एकूण 168 खाटा तयार आहेत, त्याशिवाय गरजेनुसार आणखी 122 खाटा उपलब्ध करण्यात येऊ शकतात.
दिल्लीतल्या बर्दापूर आणि ओदिशात सुंदरगढ या दोन ठिकाणी कोविड-19 साठीचे एक रुग्णालय राज्यसरकारकडे सुपूर्द करण्यात आले आहे.
अद्ययावत वैद्यकीय उपकरणांसाठी 3 कोटी उपलब्ध करुन देण्यात आले असुन एनटीपीसी रुग्णालयांमध्ये 7 व्हेंटिलेटर्स, व्हेंटिलेटर्ससह 18 अद्ययावत रुग्णवाहिका उपलब्ध आहेत तर अन्य विविध रुग्णालयांसाठी 18 व्हेंटिलेटर्स आणि 520 IR तापमापके मागवली आहेत.
एनटीपीसीने त्यांच्या मुख्य वैद्यकिय अधिकाऱ्यांना MOHFV ची तपासणी, उपचार आणि हाताळणीसंदर्भात दिलेल्या सर्व मार्गदर्शक तत्वांशी अवगत केले आहे. तसेच स्वसंरक्षण उपकरण  वापरण्यासंबधी विडीयोकॉलद्वारे मार्गदर्शन घेण्यात आले आहे. 1200 पीपीई-संच, 1,20,000 सर्जिकल मास्क, 33,000 पेक्षा जास्त ग्लोव्ह्ज, 5000 एप्रन्स, 8000 शू-कव्हर्स, आणि 535 ली सॅनिटायझर्स एवढी सामग्री सर्व ठिकठिकाणच्या प्रकल्प व आरोग्यकेंद्रांमध्ये पोचवण्यात आली आहे.
यासाठी आतापर्यंत 3.50 कोटींचा खर्च करण्यात आला आहे.
मदतीच्या कक्षा विस्तारत, NTPCने ओदिशा राज्यातल्या भद्रक येथील 120-खाटांच्या सालंदी रुग्णालयाच्या कोविड-19 विशेष रुग्णालय म्हणून वापरासाठी दरमहा 35 लाख रुपयांचे भाडे चुकवण्यासाठीचे आर्थिक सहाय्य देत तेथील कर्मचाऱ्यांच्या राहण्या-जेवण्याच्या खर्चाचा भार उचलला आहे. कोविड-केअर केंद्रासाठीची ही तरतूद तीन महिन्यांसाठी असून त्यासाठी 1.05 कोटींची तरतूद केली आहे.
याशिवाय, एनटीपीसीने वैद्यकिय सुविधा आणि पीपीई पुरवठ्यासाठी 6.36 कोटी जिल्हा व्यवस्थापन आणि स्थानिक व्यवस्थापनाला सुपूर्द केले आहेत. आतापर्यंत, रिहंदने दारिद्रयरेषेखालील नागरिकांसाठी 17 लाख रुपये किंमतीच्या 2,800 धान्य गोण्या आणि खाद्यपदार्थ पाकिटे एवढी सामग्री जिल्हा व्यवस्थापनाकडे सोपवली आहे. तर, भारतीय रेड क्रॉस सोसायटी, सिंग्रौलीकडे या कामांसाठी 25 लाख रुपयांचा निधी सुपूर्द केला आहे.
कोविड-19 विरुद्धच्या लढ्यात सीएसआर निधी वापरण्याच्या भारतीय सरकारच्या आवाहनाला प्रतिसाद देत एनटीपीसीने 250 कोटी रुपये तसेच कंपनीच्या कर्मचाऱ्यांच्या वेतन-योगदानाचे 7.50 कोटी रुपये पीएम-केअर्स निधीत जमा केले आहेत.
B.Gokhale/V.Sahajrao/D.Rane
(Visitor Counter : 161
पंचायती राज मंत्रालय
ग्राम पंचायतींमध्ये शाश्वत विकासावरील लक्ष्यांवर तीन दिवसीय राष्ट्रीय कार्यशाळेचे पुणे येथे उद्घाटन
गावांच्या सर्वांगीण प्रगतीसाठी सरपंचाची भूमिका अत्यंत महत्त्वाची : केंद्रीय पंचायती राज राज्यमंत्री कपिल मोरेश्वर पाटील यांचे मत
केंद्र सरकार गावांच्या विकासासाठी कटिबद्ध - कपिल मोरेश्वर पाटील
पुणे/मुंबई , 22 सप्टेंबर 2022
गावाच्या विकासात ‘सरपंच’च्या भूमिकेच्या महत्त्वावर पंचायत राज राज्यमंत्री कपिल मोरेश्वर पाटील यांनी आज भर दिला. सरपंच हे केवळ पद नाही तर ग्रामपंचायतींच्या सर्वांगीण विकासाला चालना देणारी ती एक शक्ती आहे, असे त्यांनी स्पष्ट केले. ग्राम पंचायतींमध्ये शाश्वत विकास उद्दिष्टांवर तीन दिवसीय राष्ट्रीय कार्यशाळेचे पुणे येथे आज उद्घाटन झाले. या कार्यशाळेच्या उद्घाटन सत्रात पाटील बोलत होते. जलसमृद्ध, स्वच्छ आणि हरित ग्रामपंचायत या संकल्पनांच्या माध्यमातून पंचायती संस्थांमध्ये शाश्वत विकासाच्या उद्दिष्टांचे स्थानिकीकरण, हा या कार्यशाळेचा विषय आहे. पंचायती राज मंत्रालयाने महाराष्ट्र , सरकारच्या ग्रामीण विकास आणि पंचायती राज विभागाच्या सहकार्याने आयोजित केलेली ही परिषद 24 सप्टेंबर 2022 पर्यंत चालेल.
‘सरपंचांनी’नेहमी उच्च ध्येय ठेवावे, ध्येय निश्चित करावे आणि ते लक्ष्य यशस्वीरित्या साध्य करावे, असे आवाहन पाटील यांनी केले. केंद्र सरकारने देशातील गावाचा विकास मोठ्या शहरांसारखा करण्याचा निर्णय घेतला आहे आणि ग्रामपंचायती आणि सरपंचांची भूमिका हे साध्य करण्यासाठी अत्यंत निर्णायक ठरेल असे पाटील यांनी आवर्जून सांगितले. संयुक्त राष्ट्रांनी ग्रामीण विकासासाठी 17 शाश्वत विकास लक्ष्ये  निश्चित केली आहेत, ती गाठण्यासाठी केंद्र आणि राज्य सरकारांना एकत्रित प्रयत्न करावे लागतील, याकडे पाटील यांनी लक्ष वेधले. ज्या ग्रामपंचायतींनी शाश्वत विकासाची जास्तीत जास्त उद्दिष्टे साध्य केली आहेत त्यांना पुरस्कार दिला जाईल आणि पंतप्रधान नरेंद्र मोदी त्या गावांच्या सरपंचांशी संवाद साधतील, अशी माहितीही पाटील यांनी दिली.
सरपंचाची भूमिका आणि जबाबदारी तसेच ग्रामपंचायतींना थेट निधी हस्तांतरित करून गळती दूर करणे याविषयी महाराष्ट्र शासनाचे ग्रामविकास आणि पंचायत राज मंत्री गिरीश महाजन यांनी सांगितले. शेवटच्या टप्प्यावर गावांमध्ये सरकारी सेवा देण्यावर त्यांनी भर दिला.पाटील यांच्या हस्ते महाराष्ट्र राज्य ई-ग्राम पोर्टलचे उद्घाटन तसेच ग्रामविकासावरील दोन पुस्तकांचे प्रकाशनही यावेळी करण्यात आले.
उद्घाटन सत्रादरम्यान पंचायत राज मंत्रालयाचे अतिरिक्त सचिव डॉ. चंद्रशेखर कुमार यांनी सादरीकरण करून ग्रामपंचायतींना सध्या सुरू असलेल्या राष्ट्रीय पंचायत पुरस्कार अर्ज प्रक्रियेत सहभागी होण्याची विनंती केली.
जलशक्ती मंत्रालयाच्या जल आणि स्वच्छता विभागाच्या सचिव विनी महाजन यांनी एका चर्चासत्राचे अध्यक्षस्थान भूषविले. ग्रामपंचायतीमधील पाणी व्यवस्थापन यासारख्या विषयांवर माहितीपट दाखवण्यात आले. त्यांना सहभागींचा चांगला प्रतिसाद मिळाला. अहमदनगर जिल्ह्यातील हिवरे बाजारचे सरपंच पद्मश्री पोपटराव पवार मान्यवरांमध्ये उपस्थित होते.
पंचायती राज मंत्रालयाचे सचिव सुनील कुमार आणि महाराष्ट्र सरकारच्या ग्रामीण विकास आणि पंचायत राज विभागाचे अतिरिक्त प्रमुख सचिव राजेश कुमार आजच्या कार्यशाळेच्या उद्घाटन सत्रात उपस्थित होते. महाराष्ट्रासह संपूर्ण देशातील पंचायती राज संस्थांचे निवडून आलेले प्रतिनिधी आणि कार्यकर्ते या राष्ट्रीय कार्यशाळेत सहभागी होत आहेत.
राष्ट्रीय कार्यशाळेविषयी अधिक माहितीसाठी येथे क्लिक करा
R.Aghor /P.Jambhekar/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 162
पंतप्रधान कार्यालय
आशियाई क्रीडा स्पर्धेत महिलांच्या 100 मीटर अडथळा शर्यतीत रौप्य पदक जिंकल्याबद्दल पंतप्रधानांनी क्रीडापटू ज्योती याराजीचे केले अभिनंदन
पंतप्रधान नरेंद्र मोदी यांनी आशियाई क्रीडा स्पर्धेत महिलांच्या 100 मीटर अडथळा शर्यतीत रौप्य पदक जिंकल्याबद्दल क्रीडापटू ज्योती याराजी हिचे अभिनंदन केले आहे.
ज्योतीची चिवट वृत्ती , शिस्त आणि कठोर प्रशिक्षण यांचे फळ तिला मिळाले आहे, असे पंतप्रधान म्हणाले.
पंतप्रधानांनी X वर पोस्ट केले:
"आशियाई क्रीडा स्पर्धेत महिलांच्या 100 मीटर अडथळा शर्यतीत @JyothiYarraji ने आश्चर्यकारकरित्या जिंकले रौप्यपदक.
तिची संवेदनशीलता, शिस्त आणि कठोर प्रशिक्षण यांचे हे फलित आहे. मी तिचे अभिनंदन करतो आणि तिला भविष्यासाठी खूप खूप शुभेच्छा देतो."
शिक्षण मंत्रालय
देशभरातील शाळांमध्ये मूल्यशिक्षणाचा प्रसार
नवी दिल्ली, 11 जुलै 2019
राष्ट्रीय शैक्षणिक संशोधन आणि प्रशिक्षण मंडळ अर्थात एनसीईआरटीने विकसित केलेल्या राष्ट्रीय अभ्यासक्रम आराखडा  मध्ये शाळांसाठी काही मार्गदर्शक तत्वे तयार करण्यात आली आहेत. त्यात नैतिक विकास, मूल्य विकसित करणे, सामाजिक सुसंवाद साधणे याविषयीचा शालेय अभ्यासक्रमात समावेश करण्यास सांगितले आहे. शालेय शिक्षण हा राज्यसूचीतील विषय आहे. त्यामुळे राज्यांनी मूल्यशिक्षणाविषयी निर्णय घ्यायचा आहे. केंद्रीय माध्यमिक शिक्षण मंडळाशी  संलग्न शाळांमध्ये जीवन-कौशल्य पाठ्यक्रमाच्या माध्यमातून मूल्य शिक्षणाची सुरुवात झाली आहे. केंद्रीय मनुष्यबळ विकासमंत्री डॉ रमेश पोखरीयाल निशंक यांनी आज राज्यसभेत लेखी उत्तरात ही माहिती दिली.
मूल्ये आणि दृष्टीकोन या अनुभवाने शिकण्याच्या बाबी आहेत. विद्यार्थ्यांमध्ये वैयक्तिक आणि सामाजिकरित्या मूल्य सातत्याने रुजवण्याची गरज आहे. एनसीईआरटीने ‘एज्यूकेशन फॉर व्हॅल्यूस इन स्कूल्स- अ फ्रेमवर्क’ आणि शिक्षकांसाठी शांतीचे मार्ग वेज टू पीस ही पुस्तकांची निर्मिती केली आहे.
B.Gokhale/S.Thakur/P.Kor
(Visitor Counter : 92
कार्मिक, सार्वजनिक तक्रार आणि निवृत्ती वेतन मंत्रालय
पंतप्रधान नरेंद्र मोदी देशाच्या लोकशाहीच्या मूलभूत तत्वांचे मूर्तिमंत रूप- केंद्रीय मंत्री डॉ. जितेंद्र सिंह
जम्मू काश्मीरमधील उधमपूर येथील मजाल्टा येथे डॉ. जितेंद्र सिंह यांचे प्रतिपादन
भारतात अगदी गरीब, सर्वसामान्य पार्श्वभूमीतून आलेली व्यक्तीही केवळ आपली गुणवत्ता आणि लोकांच्या पाठिंब्याच्या बळावर सर्वोच्च स्थानी पोहोचू शकते, एवढी आपल्या लोकशाहीची ताकद आहे, आणि पंतप्रधान नरेंद्र मोदी हे लोकशाहीच्या या मूलभूत तत्वाचे मूर्तिमंत प्रतीक आहेत, असे प्रतिपादन, डॉ जितेंद्र सिंह यांनी केले. ते आज जम्मू काश्मीरमधील उधमपूर जिल्ह्यातील मजाल्टा, इथे एका बैठकीत बोलत होते.
एखाद्याचा सामाजिक, आर्थिक स्तर काहीही असो, त्याची भाषा कोणतीही असो, त्याला या राज्यव्यवस्थेत, कोणत्याही क्षेत्रात सर्वोच्च पदावर जाण्याची संधी मिळू शकेल, असा विश्वास त्याच्या आईला वाटणे हे लोकशाहीचे खरे तत्व आहे. लोकशाहीच्या अस्तित्वाचा हाच खरा अर्थ असेल, तर, पंतप्रधान नरेंद्र मोदी यांच्या पंतप्रधान पदापर्यंत पोहोचण्यातून, सर्वसामान्य लोकांचा लोकशाहीचे सामर्थ्य आणि भारतीय मूल्यांवरचा विश्वास अधिक दृढ झाला आहे, असे डॉ सिंह म्हणाले. त्याचवेळी, केंद्रात गेल्या अनेक पिढ्यांपासून सुरू असलेल्या घराणेशाहीचाही यामुळे अंत झाला आहे, असे त्यांनी सांगितले.
गेल्या आठ वर्षांच्या कार्यकाळात, पंतप्रधान नरेंद्र मोदी यांनी समाजातील वंचित घटकांसाठी ज्या योजना आणि कार्यक्रम आणले, ते खरे तर, भाजपाचा “सर्वांना समान न्याय: कोणाचाही अनुनय नाही” या तत्वावर आधारित प्रशासन व्यवस्था आणण्यासाठीच्या गेल्या सहा दशकांपासून सुरु असलेल्या लढ्याचा परिपाक आहे, असे ते म्हणाले. पंतप्रधान पदाची सूत्रे हातात घेतल्यानंतर मोदी यांनी स्वतःला गरिबांच्या सेवेसाठी वाहून घेतले आणि देशातील दुर्लक्षित घटकांसाठी तसेच राज्यांच्या विकासासाठी काम करण्याचा संकल्प केला. त्यांच्या आजवरच्या प्रवासाकडे बघताना त्यांची ‘बोले तैसा चाले’ या मार्गाने वाटचाल सुरु आहे, असे आपण सप्रमाण म्हणू शकतो, असेही ते म्हणाले.
मोदींच्या कल्याणकारी योजनांचे आणखी एक वैशिष्ट्य म्हणजे, त्यांनी देशात नवीन सांस्कृतिक वातावरण आणि नवीन राजकीय संस्कृती आणण्याचा प्रयत्न केला आहे, असे डॉ जितेंद्र सिंग म्हणाले. उज्ज्वला योजना आणि पंतप्रधान आवास योजना यासारखे फायदे जात, पंथ आणि धर्म किंवा राजकीय संलग्नता किंवा मतपेढी विचारात न घेता गरजूंपर्यंत पोहोचत आहे, असेही त्यांनी नमूद केले.
उधमपूर-कथुआ-दोडा लोकसभा मतदारसंघापुरता विचार करायचा झाल्यास, डॉ. जितेंद्र सिंह म्हणाले की, इथे देविका नदी आणि पाकलदुल जलविद्युत प्रकल्प यासारखे राष्ट्रीय स्तरावरील प्रकल्पच सुरू झाले नाहीत, तर शाहपूर-कंडी प्रकल्प आणि रॅटल प्रकल्प यांसारखे अनेक रखडलेले प्रकल्पही सुरू करण्यात आले. त्याच वेळी, उत्तर भारतातील पहिले औद्योगिक जैव-तंत्रज्ञान उद्यान, कटरा ते दिल्ली असा पहिला एक्सप्रेस कॉरिडॉर सुरू करण्यात आला. या एकाच मतदारसंघात, तीन शासकीय वैद्यकीय महाविद्यालयेही सुरु करण्यात आली आहेत, असेही डॉ जितेंद्र सिंह यांनी यावेळी सांगितले.
पंतप्रधान कार्यालय
पंतप्रधान नरेंद्र मोदी यांनी आदि शंकराचार्य यांना त्यांच्या जयंतीनिमित्त आदरांजली वाहिली
नवी दिल्ली, 25 एप्रिल 2023
पंतप्रधान नरेंद्र मोदी यांनी आदि शंकराचार्यांना त्यांच्या जयंतीनिमित्त आदरांजली वाहिली.
पंतप्रधानांनी ट्वीट केले:
“अद्वैत वेदांताचे संस्थापक आणि भारतीय संस्कृतीच्या पुनर्जागरणाचे प्रणेते जगद्गुरू आदि शंकराचार्य यांना जयंतीनिमित्त कोटी कोटी प्रणाम. त्यांच्या आध्यात्मिक संदेशांमध्ये एक भारत-श्रेष्ठ भारताचा आत्मा अंतर्भूत आहे, जो युगानुयुगे देशवासियांची प्रेरक शक्ती बनून राहील.”
G.Chippalkatti/B.Sontakke/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
राष्ट्रपती कार्यालय
राष्ट्रपतींच्या हस्ते माधवपूर घेड मेळ्याचे उद्घाटन
राष्ट्रपती रामनाथ कोविंद यांनी आज  गुजरातमधील माधवपूर घेड, पोरबंदर येथे पाच दिवसीय माधवपूर घेड मेळ्याचे उद्घाटन केले. 2018 पासून, गुजरात सरकारच्या सांस्कृतिक मंत्रालयाच्या सहकार्याने भगवान कृष्ण आणि रुक्मिणी यांच्या पवित्र मिलनाचा सोहळा साजरा करण्यासाठी दरवर्षी या मेळ्याचे आयोजन केले जाते.
यावेळी बोलताना राष्ट्रपतींनी रामनवमीनिमित्त देशवासीयांना शुभेच्छा दिल्या.श्रीकृष्णाच्या जीवनाशी निगडीत गावात आणि बापूंचे जन्मस्थान असलेल्या पोरबंदरजवळ आयोजित माधवपूर घेड मेळ्याचे उद्घाटन करणे हा त्यांचा बहुमान आहे, असे राष्ट्रपती म्हणाले. भारताची सांस्कृतिक एकता किती प्राचीन आहे आणि आपल्या सामाजिक समरसतेची मुळे किती खोलवर आहेत,हे श्रीकृष्ण आणि रुक्मिणी यांच्या विवाहाची लोककथा दर्शवते, आजच्या उत्तर प्रदेशात जन्मलेले श्री कृष्ण गुजरातला आपले कार्यस्थळ बनवतात आणि आपल्या देशाच्या आजच्या ईशान्य भागातील राजकन्या रुक्मिणीशी लग्न करतात. लोकमान्यतेनुसार ,माधवपूर घेड गावची जमीन त्यांच्या मिलनाची साक्षीदार आहे, असे राष्ट्रपती म्हणाले.
आपल्या विशाल देशाला प्राचीन काळापासून मेळे ,उत्सव आणि तीर्थक्षेत्रे यांनी सामाजिक आणि सांस्कृतिक एकात्मतेच्या धाग्याने बांधून ठेवले आहे.
माधवपूर मेळा गुजरातशी ईशान्य प्रदेशाला एका अविभाज्य बंधनाने जोडतो. अशा कार्यक्रमांच्या माध्यमातून लोकांना, विशेषत: तरुण पिढीला आपला वारसा, संस्कृती, कला, हस्तकला आणि पारंपारिक पाककृती याविषयी ज्ञान मिळवण्याची संधी मिळते. या कार्यक्रमांमुळे पर्यटनालाही चालना मिळते, असे राष्टपती म्हणाले.
संसदीय कामकाज मंत्रालय
राजकीय पक्षाच्या नेत्यांशी सरकारची बैठक, केंद्रीय मंत्र्यांसह 27 पक्षांच्या 37 नेत्यांचा बैठकीत सहभाग
या अधिवेशनात 27 बैठका  होतील- प्रल्हाद जोशी यांची माहिती
नवी दिल्ली, 30 जानेवारी 2023
संसदेचे अर्थसंकल्पीय अधिवेशन 2023 संदर्भातील मुद्यांवर चर्चा करण्यासाठी संरक्षण मंत्री राजनाथ सिंह यांच्या अध्यक्षतेखाली नवी दिल्लीच्या संसद भवन संकुलात 30 जानेवारी 2023 रोजी राजकीय पक्षांच्या नेत्यांच्या बैठकीचे आयोजन करण्यात आले. केंद्रीय संसदीय व्यवहारमंत्री प्रल्हाद जोशी यांनी ही बैठक बोलावली होती. एकूण 46 राजकीय पक्षांपैकी 27 राजकीय पक्षांचे 37 नेते आणि पियुष गोयल यांच्यासह केंद्रीय मंत्री या बैठकीला उपस्थित होते.
संसदेचे अर्थसंकल्पीय अधिवेशन 2023 मंगळवारी 31जानेवारी 2023 रोजी सुरू होईल आणि सरकारच्या कामकाजाच्या गरजेनुसार हे अधिवेशन 6 एप्रिल 2023 रोजी समाप्त होईल, अशी माहिती संसदीय व्यवहारमंत्र्यांनी दिली. या कालावधीत दोन्ही सभागृहे अवकाशासाठी 13 फेब्रुवारी 2023 रोजी संस्थगित होतील आणि 13 मार्च 2023 रोजी विविध मंत्रालये/विभाग यांच्या अनुदानाच्या मागण्यांची स्थायी समितीला छाननी करता यावी आणि त्यावर अहवाल तयार करता यावा यासाठी पुन्हा कामकाज सुरू करतील. या अधिवेशनात 27 बैठका होतील, असे जोशी यांनी सांगितले.
या अधिवेशनात मुख्यत्वे केंद्रीय अर्थसंकल्प 2023-24 मधील आर्थिक कामकाजावर भर दिला जाईल आणि राष्ट्रपतींच्या अभिभाषणावरील आभारदर्शक प्रस्तावावर चर्चा होईल. मात्र, अत्यावश्यक संसदीय आणि इतर कामकाज देखील अधिवेशनाच्या काळात हाती घेतले जाईल.
सभागृहामध्ये कोणत्याही महत्त्वाच्या विषयावर चर्चा करण्याची सरकारची तयारी आहे असे देखील संसदीय व्यवहारमंत्र्यांनी सांगितले. या बैठकीत विविध राजकीय पक्षांच्या नेत्यांनी संसदेच्या आगामी अर्थसंकल्पीय अधिवेशनात उपस्थित होण्याची शक्यता असलेल्या विविध मुद्यांवर आपापले दृष्टीकोन मांडले आणि संसदेचे अर्थसंकल्पीय अधिवेशन 2023 दरम्यान संसदेच्या सभागृहातील कामकाज शांततेत करण्यासाठी सरकारला पूर्ण सहकार्य करण्याची हमी दिली.N.Chitale/S.Patil/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 139
पंतप्रधान कार्यालय
पंतप्रधानांनी पुण्याच्या दगडूशेठ मंदिरात श्रीगणेशाचे दर्शन घेतले आणि पूजा केली
नवी दिल्ली, 1 ऑगस्ट 2023
पंतप्रधान नरेंद्र मोदी यांनी आज महाराष्ट्रातील पुणे येथील दगडूशेठ मंदिरातील श्रीगणेशाचे दर्शन घेतले आणि पूजा केली.
यासंदर्भात ट्विट करताना पंतप्रधानांनी म्हटले आहे :
“पुण्यातील श्रीमंत दगडूशेठ हलवाई गणपती मंदिरात प्रार्थना करून मला धन्य झाल्यासारखे वाटत आहे.”
S.Patil/S.Patgaonkar/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(
मंत्रिमंडळ
मोठ्या प्रमाणावर इलेक्ट्रॉनिक उत्पादनासाठी उत्पादन आधारित प्रोत्साहन योजनेला केंद्रीय मंत्रीमंडळाने दिली मंजुरी
नवी दिल्ली, 21 मार्च 2020
पंतप्रधानांच्या अध्यक्षतेखालील केंद्रीय मंत्रिमंडळाने मोठ्या प्रमाणावर इलेक्ट्रॉनिक्स उत्पादन प्रोत्साहन योजनेला  मान्यता दिली आहे. या योजनेत देशांतर्गत उत्पादन वाढविण्यासाठी आणि मोबाइल फोन उत्पादनामध्ये मोठी गुंतवणूक आकर्षित करण्यासाठी तसेच जुळवाजुळव, चाचणी, मार्किंग आणि पॅकेजिंग  युनिटसह निर्देशित इलेक्ट्रॉनिक घटकांचा समावेश आहे.
या योजनेंतर्गत पात्र कंपन्यांना भारतातील उत्पादित वस्तूंच्या वाढीव विक्रीवर  आधारभूत वर्षानंतरच्या पाच वर्षांच्या कालावधीत 4 ते 6 टक्के प्रोत्साहन दिले जाईल.
प्रस्तावित योजनेमुळे मोबाइल फोन उत्पादन आणि विशेष इलेक्ट्रॉनिक्स घटकांच्या क्षेत्रात काम करणार्या 5-6 जागतिक कंपन्या आणि काही भारतीय कंपन्यांना फायदा होईल तसेच भारतात मोठ्या प्रमाणात इलेक्ट्रॉनिक्सचे उत्पादन होण्यास फायदा होईल अशी अपेक्षा आहे.
आर्थिक परिणाम
प्रस्तावित योजनेची एकूण किंमत अंदाजे 40,995 कोटी रुपये आहे ज्यात अंदाजे 40,951 कोटी रुपयांच्या प्रोत्साहन योजनेचा आणि 44 कोटी रुपयांच्या प्रशासकीय खर्चाचा समावेश आहे.
फायदे
या योजनेमध्ये पुढील पाच वर्षात 2,00,000 थेट रोजगार निर्मितीची क्षमता आहे. तथापि, अशी अपेक्षा आहे की या योजनेमुळे देशात मोठ्या प्रमाणात इलेक्ट्रॉनिक्स उत्पादन होईल आणि रोजगाराच्या प्रचंड संधी उपलब्ध होतील. उद्योग अंदाजानुसार अप्रत्यक्ष रोजगार थेट रोजगाराच्या सुमारे 3 पट असेल. अशा प्रकारे या योजनेची एकूण रोजगार क्षमता अंदाजे 8,00,000 आहे.
M.Chopade/S.Mhatre/D.Rane
(Visitor Counter : 185
पंतप्रधान कार्यालय
पंतप्रधानांकडून लोसरच्या शुभेच्छा
पंतप्रधान नरेंद्र मोदी यांनी लोसरच्या शुभेच्छा दिल्या आहेत.
पंतप्रधानांनी आपल्या ट्विटर संदेशात म्हटले आहे,
“लडाखमध्ये नवीन वर्षारंभी उत्साहाने साजऱ्या केल्या जाणाऱ्या हॅपी लोसर या आनंदी सणाच्या शुभेच्छा. येणारे वर्ष आपल्या सर्वांच्या आयुष्यात आनंद आणि आरोग्यसंपदा घेऊन येवो. प्रत्येकाच्या आकांक्षा येणाऱ्या वर्षी पूर्ण होवोत, या शुभेच्छा.”
रस्ते वाहतूक आणि महामार्ग मंत्रालय
सार्वजनिक वाहतूक व्यवस्था आणि मालवाहतूक यांच्या इंधन स्रोतात बदल करून 100% हरित आणि स्वच्छ ऊर्जा स्रोतांचा वापर करण्यासाठी सरकार कटिबद्ध : केंद्रीय मंत्री नितीन गडकरी
नवी दिल्ली, 1 ऑक्टोबर 2021
केंद्रीय रस्ते वाहतूक आणि महामार्ग मंत्री नितीन गडकरी म्हणाले की सार्वजनिक वाहतूक व्यवस्था आणि मालवाहतूक यांच्यासाठी वापरल्या जाणाऱ्या वाहनांच्या इंधन स्रोतात बदल घडवून आणून या वाहनांसाठी 100% हरित आणि स्वच्छ उर्जा स्रोत वापरण्यासाठी सरकार कटिबद्ध आहे. आंतरराष्ट्रीय वाहन तंत्रज्ञान विषयावरील परिसंवादात बोलताना ते म्हणाले की,पंतप्रधानांनी सुरु केलेले राष्ट्रीय हायड्रोजन अभियान, वाहतूक क्षेत्राला लाभदायक ठरणाऱ्या हायड्रोजन तंत्रज्ञानाच्या विकासाला चालना देण्यासाठी आणि त्यातून हरित-हायड्रोजन निर्मिती आणि वापर क्षेत्रात भारताला आघाडीचा देश म्हणून स्थापित करण्यासाठी प्रयत्न करत आहे.
केंद्रीय मंत्री म्हणाले की, हरित हायड्रोजन उत्पादनासाठी लागणाऱ्या खर्चाच्या 70% खर्च विजेचा असतो. म्हणून, पुनर्नविकरणीय उर्जा स्रोतांपासून मिळणारी अधिकची वीज हरित हायड्रोजन उत्पादनाचे अर्थशास्त्र संपूर्णपणे बदलून टाकू शकते. ते म्हणाले की हरित हायड्रोजनला भविष्यातील इंधन असे नाव देण्यात आले असून “शून्य कार्बन उत्सर्जन” अभियानाला यश मिळण्यासाठी उपयुक्त ठरणारे ते एकमेव इंधन आहे.
केंद्रीय मंत्री गडकरी म्हणाले की भारताच्या स्वातंत्र्य प्राप्तीच्या 75 वर्षांच्या सोहळ्याची सुरुवात करणारे हे वर्ष असल्यामुळे त्याला विशेष महत्त्व आहे. सर्वच क्षेत्रांमध्ये आत्मनिर्भर होण्यावर लक्ष केंद्रित करून पंतप्रधान नरेंद्र मोदी यांच्या नेतृत्वाखाली आपले स्वप्न साकार करण्याच्या दिशेने आपली वाटचाल सुरु आहे असे त्यांनी सांगितले.
केंद्रीय मंत्री म्हणाले की नुकतीच सुरु करण्यात आलेली उत्पादन संलग्न प्रोत्साहन योजना भारतीय वाहन निर्मिती क्षेत्रात जीवाश्म इंधन उत्सर्जन कमी करण्याला मदत करणाऱ्या ‘आधुनिक वाहतूक तंत्रज्ञान उत्पादनांना’ चालना देण्याच्या उद्देशाने सुरु करण्यात आली. ही योजना 42,500 कोटी रुपयांहून अधिकच्या नव्या गुंतवणुकीला चालना देईल आणि वाहन निर्मिती क्षेत्रात 7.5 लाख अतिरिक्त रोजगार निर्मिती करेल अशी केंद्र सरकारची अपेक्षा आहे असे त्यांनी सांगितले.
सार्वजनिक वाहतूक व्यवस्थेचा विचार करता, भारतातील जनतेसाठी, आयात केलेल्या वाहनांना पर्यायी ठरतील अशा, किफायतशीर आणि स्वदेशी बनावटीच्या वाहतूक पर्यायांचा शोध घेणे आणि आयात केलेल्या कच्च्या तेलावरील अवलंबित्व कमी करणे ही आजच्या घडीची गरज आहे असे गडकरी म्हणाले.
पूर्णपणे इथेनॉलवर आणि पूर्णपणे पेट्रोलवर अशा दोन्ही प्रकारे चालणाऱ्या फ्लेक्स-फ्युएल अर्थात इंधन वापराबाबत लवचिकता असणाऱ्या वाहनांना वापरात आणण्याचे नियोजन आम्ही करत आहोत असे सांगून ते म्हणाले की फ्लेक्स इंजिनावर आधारित वाहने याधीच अमेरिका, ब्राझील आणि कॅनडा या देशांमध्ये वापरली जात आहेत. यासाठीचे तंत्रज्ञान सहज उपलब्ध असून आता देशाचे वाहतुकविषयक चित्र संपूर्णपणे पालटून टाकणारी झेप घेण्यासाठी फक्त काही काळाचा अवधी आहे.
केंद्रीय मंत्री गडकरी यांनी सांगितले की, भारतात दर वर्षी सुमारे 5 लाख रस्ते अपघात घडतात आणि त्यात सुमारे दीड लाख व्यक्तींना जीव गमवावा लागतो म्हणून भारतीय रस्त्यांची सुरक्षाविषयक परिस्थिती सुधारण्याची आवश्यकता आहे. युरोपातील देशांप्रमाणे भारतात शून्य अपघात आणि शून्य जीवितहानी साध्य करणारी झिरो व्हिजन ही संकल्पना भारतात देखील स्वीकारली जात आहे.M.Chopade/S.Chitnis/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 247
ऊर्जा मंत्रालय
ऊर्जा संक्रमण कार्यगटाची तिसरी बैठक 15- 17 मे 2023 या काळात मुंबईत होणार
मुंबई, 11 मे 2023
भारताच्या अध्यक्षतेखाली जी 20 ऊर्जा संक्रमण कार्यगटाची  तिसरी बैठक मुंबईत 15 – 17 मे 2023 दरम्यान आयोजित करण्यात आली आहे. तीन दिवस चालणाऱ्या या बैठकीला जी 20 सदस्य देशांसह विशेष आमंत्रित अतिथी देश, आंतरराष्ट्रीय ऊर्जा संस्था , जागतिक बँक, भारतीय जागतिक ऊर्जा परिषद यांसारख्या आंतरराष्ट्रीय संस्थांचे 100 हुन अधिक प्रतिनिधी सहभागी होणार असून प्राधान्य क्षेत्रांवर चर्चा आणि विचारविनिमय करणार आहेत.
भारत सरकारच्या ऊर्जा मंत्रालयाचे सचिव आलोक कुमार या बैठकीचे अध्यक्षपद भूषवतील. नवीन आणि नवीकरणीय ऊर्जा मंत्रालयाचे सचिव भूपिंदर सिंग भल्ला, खाण मंत्रालयाचे सचिव विवेक भारद्वाज, कोळसा मंत्रालयाचे सचिव अमृत लाल मीना बैठकीत आणि विचारमंथनासाठी उपस्थित असतील.
केंद्रीय रेल्वे, कोळसा आणि खाण राज्यमंत्री रावसाहेब दानवे यांच्या विशेष संबोधनाने बैठकीच्या पहिल्या दिवसाचा प्रारंभ होईल .
भारताच्या अध्यक्षतेखाली जी 20 परिषदेअंतर्गत समावेश करण्यात आलेली सहा प्राधान्य क्षेत्रे अशी आहेत.  तंत्रज्ञानातील तफावत दूर करून ऊर्जा संक्रमण  ऊर्जा संक्रमणासाठी कमी खर्चिक वित्त पुरवठा  ऊर्जा सुरक्षा आणि वैविध्यपूर्ण पुरवठा साखळी  ऊर्जा कार्यक्षमता, औद्योगिक पातळीवर कार्बन उत्सर्जन कमी करणे आणि जबाबदार वापर निश्चित करणे,  भविष्यासाठी इंधन  आणि  सर्वांसाठी स्वच्छ ऊर्जा आणि न्याय्य, किफायतशीर आणि सर्वसमावेशक ऊर्जा संक्रमण मार्ग
बेंगळुरू आणि गांधीनगर इथे झालेल्या ऊर्जा संक्रमण कार्यगटाच्या पहिल्या दोन परिषदांमधील फलनिष्पत्ती लक्षात घेऊन मुंबईत होणाऱ्या तिसऱ्या बैठकीतील चर्चा आणि विचारमंथन प्रक्रियेत न्याय्य, सामायिक आणि सर्वसमावेशक वाढीस प्रोत्साहन देण्यासाठी सामूहिक कृती निश्चित केली जाईल.
या बैठकीच्या पार्श्वभूमीवर इतर आठ कार्यक्रमांचे आयोजन करण्यात आले आहे. ‘कमी खर्चिक आंतरराष्ट्रीय वित्त पुरवठ्याला चालना देण्याच्या उद्देशाने बहुपक्षीय विकास बँकेसह कार्यशाळा’, ‘न्याय्य उर्जा संक्रमण पथदर्शी योजनेवर परिसंवाद’, 'जैवइंधनावर परिसंवाद',‘किनारपट्टीवरील वारे याविषयावर परिसंवाद’, ‘सर्वोत्तम जागतिक पद्धती सामायिक करणे आणि ज्या क्षेत्रांमध्ये कार्बनचा वापर अविभाज्य आहे अशा क्षेत्रांमध्ये कार्बन उत्सर्जन कमी करण्यासाठीच्या पद्धतींवर विचारमंथन’, जी 20 ईटीडब्लूजी आणि बी 20 भारत ऊर्जा दृष्टीकोन यांच्यातील ऊर्जा संक्रमण मार्गांचा समन्वय साधणे',आणि 'उर्जा कार्यक्षमतेला गती आणि उर्जा कार्यक्षम जीवनाला प्रोत्साहन'
भारताच्या अध्यक्षतेखाली, ऊर्जा संक्रमण कार्यगटाच्या चार बैठका, त्या अनुषंगाने येणारे विविध कार्यक्रम आणि मंत्रीस्तरीय बैठका आयोजित करण्यात आल्या आहेत. भारताचे जी 20 अध्यक्षपद हे याआधीच्या अध्यक्ष देशांच्या प्रयत्नांवर आणि परिणामांवर आधारित असेल, ज्यांनी स्वच्छ ऊर्जा संक्रमणामध्ये जागतिक सहकार्याचे यशस्वी नेतृत्व केले आहे आणि शाश्वत आर्थिक विकासाच्या जाहीरनाम्यात ते कायमच केंद्रस्थानी ठेवले आहे.
Jaydevi PS/B.Sontakke/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 130
इलेक्ट्रॉनिक्स आणि माहिती तंत्रज्ञान मंत्रालय
भारताला डिजिटल समाज बनवण्यासाठी माहिती तंत्रज्ञान व्यावसायिकांनी सरकारची साथ द्यावी-रविशंकर प्रसाद
(नवी दिल्ली, 1 नोव्हेंबर 2018
भारताला सर्वार्थाने डिजिटल समाज बनवण्यासाठी माहिती तंत्रज्ञान व्यावसायिकांच्या पुढाकाराने राष्ट्रीय मोहिम हाती घेण्याचे आवाहन केंद्रीय माहिती-तंत्रज्ञान, इलेक्ट्रॉनिक्स तसेच कायदा मंत्री रविशंकर प्रसाद यांनी केले. माहिती-तंत्रज्ञान क्षेत्राने लायक/आणि दुर्लक्षित घटकांपर्यंत पोहोचून त्यांना डिजिटली साक्षर करावे, असे आवाहनही त्यांनी केले. यामुळे भारताचे डिजिटल समाजात रुपांतर करण्याचे सरकारचे लक्ष्य साध्य व्हायला मदत होईल, असे त्यांनी सांगितले.
समाजाच्या सर्व स्तरांना सरकारी सेवा आणि पुढाकाराचा लाभ मिळावा यासाठी होत असलेल्या प्रयत्नांना सहाय्यकारी ठरेल असे प्रसाद म्हणाले.
N.Sapre/J.Patankar/P.Kor